Ir-Regolament tal-Kunsill (KE) Nru 2220/2000
tat-28 ta' Settembru 2000
li jemenda r-Regolament (KEE) Nru 302/93 dwar l-istabbiliment ta' Ċentru Ewropew ta' Monitoraġġ dwar id- Drogi u d-Dipendenza fuq id-Drogi
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea u, b'mod partikolari l-Artikolu 308 tieghu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2];
Billi:
(1) Fit-8 ta' Frar 1993, il-Kunsill adotta r-Regolament (KEE) Nru 302/93 [3].
(2) Iċ-Ċentru Ewropew ta' Monitoraġġ dwar id-Drogi u d-Dipendenza fuq id-Drogi (ĊESDDD), (hawnhekk 'il quddiem imsejjah l-"Osservatorju"), huwa responsabbli biex jistabbilixxi u jikkoordina, f'kooperazzjoni ma' l-Istati Membri, Network Ewropew dwar id-Drogi u d-Dipendenza fuq id-Drogi (Reitox).
(3) Il-Parlament Ewropew fir-riżoluzzjoni tiegħu ta' Settembru ta' l-1998 dwar ir-Rapport Annwali ta' l-1997 taċ-Ċentru Ewropew ta' Monitoraġġ dwar id-Drogi u d-Dipendenza fuq id-Drogi dwar l-istat tal-problema tad-drogi fl-UE indika li huwa jqis li huwa essenzali li l-Osservatorju jagħti bidu sabiex il-pajjiżi applikanti mill-Ewropa Ċentrali u tal-Lvant u Ċipru jiddahhlu fin-network tar-Reitox u li tigi kkunsidrata d-data minn dawk il-pajjiżi fir-rapporti u l-analiżi tiegħu.
(4) Hemm il-bżonn li tigi organizzata b'mod progressiv il-parteċipazzjoni tal-pajjiżi applikanti fl-attivitajiet ta' l-Osservatorju u fil-kompiti essenzjali tar-Reitox.
(5) Il-Programm Multi-Benefiċjarju Phare dwar id-Drogi jimmira, b'mod partikolari, sabiex jipprovdi assistenza lill-pajjiżi mill-Ewropa ċentrali u tal-Lvant għall-iżvilupp u t-tisħiħ ta' sistemi ta' informazzjoni u networks għall-ġbir, l-ipproċessar u d-distribuzzjoni ta' data dwar drogi u dipendenza fuq id-drogi f'dawn il-pajjiżi.
(6) Huwa mixtieq li l-Osserrvatorju jkun fdat direttament bl-implimentazzjoni ta' proġetti ta' assistenza teknika strutturali fil-qasam ta' sistemi ta' informazzjoni għall-pajjiżi applikanti tal-pajjiżi ta' l-Ewropa ċentrali u tal-Lvant u pajjiżi applikanti oħra bil-ghan li dawn jigu involuti fl-attivitajiet ta' l-Osservatorju u li jigu stabbiliti rabtiet strutturali man-network tar-Reitox.
(7) Huwa meħtieġ għall-Osservatorju li jkopri fl-approċċ tiegħu il-pajjiżi kollha tal-Phare li huma parti mill-Programm Multi-Benefiċjarju Phare dwar id-Drogi, inklużi għalhekk l-Albanija, il-Bożnija-Herżegovina u dik li kienet r-Repubblika Jugoslava tal-Maċedonja.
(8) Il-proġetti ta' assistenza strutturali li għandhom jigu implimentati mill-Osservatorju fil-pajjiżi applikanti u fil-pajjiżi eliġibbli għall-programm tal-Phare jinkludu b'mod partikolari attivitajiet marbutin mal-koordinazzjoni u l-iskambju ta' informazzjoni, it-trasferiment ta' għarfien, il-ħolqien u r-rafforzament ta' konnessjonijiet strutturali man-network tar-Reitox u l-istabbiliment u l-konsolidazzjoni ta' punti fokali nazzjonali,
ADOTTA DAN IR-REGOLAMENT:
Artikolu 1
Ir-Regolament (KEE) Nru 302/93 huwa hawnhekk emendat kif ġej:
1. L-Artikolu 1(4) għandu jiġi mibdul b'dan li ġej:
"4. Mingħajr preġudizzju għall-Artikolu 2(D)14, iċ-Ċentru ma jista jieħu ebda miżura li b'xi mod tmur 'il hinn mill-isfera ta' informazzjoni u l-ipproċessar taghha."
2. il-punt li ġej għandu jiżdied ma' l-Artikolu 2(D):
"14. Huwa jista' jittrasferixxi fil-pajjiżi applikanti eliġibbli għall-programm Phare, fuq talba tal-Kummissjoni tal-Komunitajiet Ewropej, l-għarfien tiegħu u jassisti fil-ħolqien u r-rafforzament ta' rabtiet strutturali man-network tar-Reitox u l-istabbiliment u l-konsolidazzjoni tal-punti fokali nazzjonali."
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta' Settembru 2000.